정조 2년
戊戌九月二十四日辰時。上御熙政堂。大臣備局堂上引見入侍時。領議政金尙喆。左議政徐命善。右議政鄭弘淳。行知中樞府事具善復。行戶曹判書具允鈺。行知中樞府事李重祜。行兵曹判書李徽之。知敦寧金孝大。工曹判書權噵。行副司直鄭光漢。行副司直鄭好仁。禮曹判書金華鎭。行訓鍊都正李國賢。左尹徐浩修。行副司直李衍祥。行都承旨洪國榮。行左承旨鄭民始。行副司直柳戇。大司憲李𡊠。大司諫洪秉纘。司諫沈命德。副校理洪明浩。正言安廷玹。持平柳誼。假注書李度謙。事變假注書朴奎淳。記事官金勉柱李信祜。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。謝恩使甚急。當從速治送。而皇帝還都後。不可無賀儀。今番使行。兼附陳賀。無妨。未知何如耶。尙喆曰。若於皇帝還都後送使。則宜兼陳賀。而今則姑未知還都與否。彼國若以未還都前。何以先爲陳賀云。則爲執頉之端矣。命善曰。陳賀。知其還都然後可爲之。而使行入去之際。皇帝似已還都矣。雖兼陳賀。亦何妨乎。弘淳曰。旣無頒詔謝表。不可兼賀表矣。上曰。今以謝恩使入送。而皇帝若復有詔書。則明年又當有送使之擧。予意則今番咨文。兼賀表以送。使行日子。如或在皇帝未還都之前。只呈謝表。似好矣。尙喆曰。若兼賀表則有方物。亦多掣肘之端矣。上命取考癸亥甲戌詔勅謄錄。尙喆等取考後奏曰。癸亥年則頒詔天下。故有陳賀使。甲戌年則無頒詔。故不爲陳賀矣。上曰。今番有皇筆之頒賜矣。尙喆曰。皇筆可謝恩。非可陳賀者矣。上曰。諸堂之意。何如。善復曰。在曲盡之道。兼送陳賀。亦爲完備矣。允鈺曰。旣無頒詔。不送陳賀。亦有辭矣。重祜曰。還都後則宜兼陳賀。而今番則不必兼陳賀矣。徽之曰。謝恩則爲皇筆之頒。而陳賀則在還都後。宜矣。國榮曰。旣無還都之頒詔。而預爲陳賀。必爲執言之端。且大國每以前例爲言。今若兼送陳賀使。則必爲後弊矣。上曰。都承旨之言。與領相之言同矣。民始曰。癸亥甲戌年以前。亦多前例之可據者。今於還都前。預送陳賀。則此後皇帝瀋陽之行。恐有仍爲成例之弊矣。戇曰。謝恩表及陳賀表。俱爲製送以備不虞。似爲萬全。而若不用則傡與方物還爲輸來。少無妨矣。國榮曰。今春別使入送時。諸議皆以爲不必入送。而小臣獨主入送之論矣。至於今番陳賀之議。臣意以爲不可矣。上曰。然則以只送謝恩使爲定。可也。尙喆曰。今番謝恩使。旣先入去。則前此移准漂民等謝恩表咨之追付節使。終涉掣礙。凡係謝恩之事。竝屬於謝使之行。至於冬至使。旣無所兼。當爲單使。更爲差出之意。分付銓曹。何如。上曰。依爲之。出擧條上曰。冬至使臣。謝恩使名。減下。出榻前定奪上曰。冬至使更爲差出。出榻敎上曰。使臣不可不擇送矣。冬至副使。以李秉模差送。何如。尙喆曰。誠好矣。上曰。書狀。鄭志儉趙時偉中差送。何如。國榮曰。鄭志儉方帶銓郞。今且在外。以趙時偉差送。似好矣。上曰。必善其任矣。尙喆曰。然矣。命書傳敎曰。旣有大臣所奏。吏曹參議李秉模許遞。命書傳敎曰。大司成李義翊。吏曹參議除授。卽爲牌招開政。命書傳敎曰。大司成有闕之代。今日政。以在京無故人差出。待下批仍卽牌招陞試。使之從速擧行。上曰。刑曹判書洪樂命牌招。出榻敎上曰。未下直守令。差使員守令。當日辭朝。出榻敎上曰。永宗僉使。當日辭朝。出榻敎尙喆曰。此京畿監司鄭尙淳分等狀啓也。驪州等十邑置之尤甚。楊州等十九邑置之之次。廣州等八邑置之稍實。分等依狀請施行。災歲懷保之政。有所條列。而其一。尤甚之次邑新還米租。以相當穀折半代捧。稍實邑三分一代捧。待明秋還作本色事也。災年還穀。最宜收拾。而米是正穀。租亦春後播種之資。尤甚邑則折半代捧。之次邑則三分一代捧。稍實邑則四分一代捧。似得宜。以此許施。何如。上曰。依爲之。尙喆曰。其一。各邑所受平倉北漢大興臨津長山等餉穀。勿論尤甚之次稍實邑。竝令捧留本邑事也。此是冬捧而春分者。其間不過數月。山城輸納。民弊可悶。依狀請施行。何如。上曰。依爲之。尙喆曰。其一。守摠兩營牙兵身米。勿論尤甚之次稍實邑。以錢代納事也。以錢代米。兩廳需用。雖甚可悶。災歲事不可不念。亦依狀請許施。何如。上曰。依爲之。尙喆曰。稍實邑舊還停退之請。自上方又有特敎處分。無可覆奏者。而至於通津高陽敗般拯劣米之停退。推奴徵債之限明秋防塞。竝令依請施行。何如。上曰。依爲之。出擧條尙喆曰。此東萊前府使林鼎遠狀啓也。以爲。新島主承襲告慶差倭。非久出來云。京接慰官及差備譯官等預爲差出事。請令廟堂稟旨分付矣。差倭聞當出來。京接慰官及差備譯官差出事。分付該曹與該院。何如。上曰。依爲之。出擧條尙喆曰。此咸鏡監司趙㻐狀啓也。以爲。會寧開市時。大國人牛馬料。富寧府所在常平廳耳麥八百石依例移劃需用事。請令廟堂稟旨分付矣。此是應行之例。依狀請擧行之意。分付。何如。上曰。依爲之。出擧條徽之曰。副摠管鄭汝曾。今差管城將。而在前摠管之兼差管城將。有摠管許遞之例。今亦依此許遞乎。上曰。依爲之。出擧條允鈺曰。今番逆賊量海後翼𨩌等籍沒田畓。自各邑報來者。合爲三結零矣。今亦依前例移屬糧餉廳。何如。上曰。依爲之。出擧條上曰。湖南白骨徵布事。雖有摘奸宣傳官書啓。此則無邑不然。不可盡罪。姑勿回啓。只爲申飭。可也。而以欽恤典則事言之。朝家飭敎。何等申嚴。而外方不能奉行。守令亦多犯科者。竝姑勿問。而事極駭然矣。尙喆曰。欽恤典則。朝家之飭諭。亶出於恤民之德意。外方宜卽惕念奉行。而犯科者亦多。極爲駭然。營將今方入侍。各別申飭。似好矣。尙喆曰。以諸道恤典擧行事。頃有考稟釐正之命矣。何以爲之乎。民始曰。恤典擧行之規。一邑只有一二人則不得擧行。一邑有三人。然後始爲擧行矣。國榮曰。此後祛其一邑三人之例。雖一人。隨諸道狀聞。竝令該曹草記稟處。好矣。上曰。此後依此定式。好矣。上曰。三司進前。𡊠秉纘命德明浩廷玹誼等曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈一日假息於覆載之間哉。三司之論已及三載。轉而爲合辭之啓。合辭之啓。又閱累朔。轉而爲伏閤之爭。畢竟處分。至於近島薄竄。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先王宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請亟寢鄭致達妻減死安置之命。快正王法。以洩神人之憤。上曰。不允。𡊠等曰。乙未冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。上曰。不允。𡊠等曰。金相福以天生妖邪之性。具萬古宵小之行。斷其平生。直一鳳漢之影子。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。視士流如復私讎。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而乙未冬相臣疏出之後。荐棘罪人宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。日前傳敎中焦燥懍然之敎。殆臣子之所不忍聞者也。相福之爲逆黨而護之釀之。使殿下至於此境者。已是相福之極罪也。斷案也。安有如此之罪。而終得幸免者乎。若雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣以伏誅。而相福之獨爲晏然者。揆以王章。寧有是理。今以筵話傳說。論相福之罪者。眞是緦功之察耳。麟謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福本以洪家之人。與此三賊。凶謀祕計。無不參涉。則凡厥罪犯。至爲叵測。移配近地。已失太寬。連請遠竄。猶是輕典。而乍允旋收。遽有全釋之命。末後處分。只施放歸之典。殿下雖以好生之德。欲推解網之仁。而三尺終難撓屈。輿情去而愈激。請放歸田里罪人金相福爲先極邊遠竄。上曰。不允。又所懷。鄭妻之千妖萬惡。覆載間難容之罪。備陳於傳啓中。今不必覼縷仰達。而上下相持。一日二日。今至三載。轉而爲合辭之啓。又轉而爲伏閤之爭。從古以來。豈有謀危宗社。危逼聖躬。而不施王章。晏然自在者耶。誠未格天。固是群下之罪。而以恩掩義。亦不能無憾於天地之大也。殿下以追先王之志爲敎。而此賊之罪。其若早著於先大王朝。則決不以私愛饒貸矣。如此罔赦之賊。諸臣之齊討已久。而天聽愈邈。兪音尙靳。國體虧損。殆無餘地。至若龜柱窮凶極惡之罪。固不容誅。而趙峸事後。情節益著。賜死之命。拿鞫之敎。乍下旋寢。處分顚倒。邦刑莫伸。輿憤轉激。至於今番量翼𨩌諸賊之出。而龜柱凶慘之罪。益無所逃。若有國法。豈可使此賊。一刻假息於海島之中哉。大抵數年以來。凶逆層生。愈往愈㦧。此莫非處分太寬。刈草不去根之致。而前後諸賊之窩窟根柢。一則鄭妻。二則龜柱。而猶復一味容貸。不加常憲。則日後無窮之慮。有不可言。國人皆曰可殺。而殿下何不惕然遠圖。快揮乾斷。亟施誅殛之典乎。日前備忘中承望二字。誠爲過當。而承望之嫌小。懲討之義重。此今日臣等之所必爭也。臣等義不與此賊共戴一天。而只事隨行隨隊。謄傳故紙。抗顔出入於臺臣之列。有臣如此。將安用哉。雖以往牒言之。若有人君之切責。則多有惶恐自處者。向來賜死之命。雖爲還寢。龜柱之尙今偃息者。尤可見其凶國之心。雖伏承退去之敎。不得請則不得退。臣等伏願亟恢聖斷。鄭妻龜柱。卽賜處分。俯從合辭之請焉。上曰。靳允豈無意在。𡊠秉纘命德誼廷玹等曰。敬彬成運之與若淵相簡爛漫綢繆之狀。旣已畢露於諸賊之招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府更爲設鞫得情。上曰。不允。𡊠等曰。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。上曰。不允。𡊠等曰。澤遂爛漫同參於啓能凶慘不道之謀。而只誅其身。王章已失。輿憤未泄。其陰凶情節。其父其弟。萬無不知之理。請彦衡養遂獻遂竝令王府設鞫嚴問。上曰。不允。𡊠等曰。會遂之罪惡。與澤遂一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府嚴鞫得情。上曰。不允。𡊠等曰。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。上曰。不允。𡊠等曰。噫嘻。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫滑之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者。且以今番趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今秋量翼𨩌三逆事觀之。諸逆窩窟之盤據。根柢之固結。一則龜柱。二則龜柱。噫。渠假息海島。而如前古所無之逆。皆出其血黨死友之中。若有國法。尤豈可使之一刻容貸於覆載之間乎。請黑山島定配罪人龜柱更加嚴鞫。夬正王法。上曰。不允。𡊠等曰。噫。今番窮凶諸賊。誠往牒所無之變。而逆禶以王室近親。名出凶徒之推戴。宮城吹角。擧國鼎沸。宗社危如一髮。禍機迫在呼吸。渠若有一分臣子之心。固當卽地滅死。而食求其飽。衣求其煖。必欲圖生。復見天日等說。若有所恃者然。究厥心腸。已極萬萬叵測。而以殿下至仁至愛之德。不忍加誅。至使大臣禁堂。往問於渠。則猶復頑忍不動。終始拒逆。至曰我豈可死。卽此一節。尤可見其情狀之陰慘矣。臣等雖不敢以傅會之說仰陳。而逆禶未死之前。獰風怪雨。浹日大作。折木飛瓦。山川決裂。及其物故之後。天氣開霽。日星昭朗。噫。天心如此。其爲對國之敵。於此尤可驗矣。渠旣自盡。王章未伸。輿憤方切。而遽有其妻全釋之命。殿下之所貸者私恩。臣等之所執者公法。邦憲莫嚴。群情益激。請還寢逆禶妻放釋之命。依金吾初定濟州地定配。籍産一依法典擧行。上曰。不允。𡊠等曰。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲。如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之供。若合符契。卽此一節。乃渠之結案。旣以遲晩後物故。則不可以未及結案。置之。請遲晩後物故罪人啓能亟施孥籍之典。上曰。不允。𡊠等曰。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守不卽處分。則豈不有欠於懲亂逆防後患之大經大法耶。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。𡊠等曰。志恒之罪。可勝誅哉。聖朝之眷注於渠。何如。倚毗於渠。何如。始旣拔擢於擧世擯棄之中。特又寬宥於贜汚狼藉之後。而少無圖報之意。反肆悍厲之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。則此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝抵賴。忍杖經斃。未施當施之律。王章尙稽。輿憤益切。請物故罪人志恒之支屬應坐者絶島散配。上曰。不允。𡊠誼等曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢依律處斷。上曰。不允。𡊠等曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。上曰。不允。𡊠等曰。錫達以厚賊之父。尙今偃息於覆載之間者。輿情已極齊憤。而況此犯贜之數。死有餘罪。以此以彼。決不可杖配而止。請梁山郡定配罪人錫達依律處斷。上曰。不允。𡊠等曰。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。而揆以國法。有難曲貸。請削黜罪人金漢耆亟施竄配之典。上曰。不允。𡊠等曰。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府設鞫嚴問。上曰。不允。𡊠等曰。洪達洙。干連逆家薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何以折姦萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府更加嚴鞫。依律處斷。上曰。不允。𡊠等曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝。十三年不着帽而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄則其窮凶情節。無以嚴覈。請長鬐縣遠竄罪人聖中。亟令王府設鞫嚴問。期於得情。快正王法。上曰。不允。𡊠等曰。有臣宗甲義駿。和應聖中叵測之說。推翊薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府設鞫嚴問。依律處斷。上曰。不允。𡊠等曰。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府設鞫得情。施以當律。上曰。不允。𡊠等曰。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府設鞫得情。快正王法。上曰。不允。𡊠等曰。罪人南興老。以逆述之狎客。隨在謫所。究其情狀。已極萬萬叵測。而又於逆範輩聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府設鞫得情。快正王法。上曰。不允。𡊠等曰。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中設鞫嚴問。快施當律。上曰。不允。𡊠等曰。後樂旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府更加嚴鞫。期於得情。上曰。不允。𡊠等曰。鳴遠旣於若淵冤死之說。爛漫參涉。又敢作爲萬萬罔測之語。恣意護逆。甘心死黨。至登於道臣之密啓。究其情跡。量海後翼。一串貫來。則不可以孤雛腐鼠而有所寬假。請慶源府定配罪人鳴遠依律處斷。上曰。不允。𡊠等曰。物故罪人德泰。以逆來之子。締結志恒。而渠父與逆賊志恒。陰謀之綢繆。渠旣同參。凶札之往復。渠亦傳致。窮凶極惡之情節。渠自實吐。而以其徑斃。王章未伸。輿憤益切。請物故罪人德泰支屬應坐者一一査出。絶島散配。上曰。不允。𡊠等曰。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。上曰。不允。𡊠等曰。爲奴罪人一才卜男福伊。俱以志恒之奴屬。暗聽志恒之指使。譸張凶言。傳播遐方。其所窮凶極惡之情節。三尺至嚴。萬戮猶輕。請濟州牧爲奴罪人一才。大靜縣爲奴罪人卜男。黑山島爲奴罪人福伊。竝令王府嚴鞫。依律處斷。上曰。不允。秉纘命德廷玹等曰。大靜縣爲奴罪人金壽賢以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府設鞫嚴問。依律處斷。上曰。不允。秉纘等曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟令王府設鞫得情。快正王法。上曰。不允。秉纘等曰。李弘濟。地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請南海縣定配罪人李弘濟。亟令王府設鞫嚴問。上曰。不允。秉纘等曰。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王府設鞫嚴問。上曰。不允。秉纘等曰。機張縣竄逐罪人朴宗岳。旣以左右麟謙。親密養泰。被論竄屛。則其在嚴防之道。亦不可輕易放釋。請寢竄逐罪人朴宗岳放釋之命。上曰。不允。秉纘等曰。噫嘻。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不著帽等說。肆然陳奏於筵席。究厥腸肚。實與德師載翰輩一串貫來者也。噫。彼諸賊。旣皆伏法。則顧此群凶。獨可容貸耶。情迹旣露。負犯至重。決不可一刻容貸而薄施竄逐。大失王章。竊恐亂賊無所懲畏。輿情無以得洩。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。上曰。不允。秉纘等曰。宮人福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可以微賤而容貸。請還寢福氷酌處之命。依律處斷。上曰。不允。秉纘等曰。申光復。本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復。更令王府嚴鞫得情。上曰。不允。秉纘等曰。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。秉纘等曰。定配罪人具翼遠。以能賊之門徒無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛漫同參。昭不可掩。而究覈未竟。酌處有命。王章未伸。輿情愈激。請定配罪人具翼遠亟寢酌處之命。仍令王府嚴鞫得情。快施當律。上曰。不允。秉纘等曰。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人作隊犯闕之說。具出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮亟寢酌處之命。仍令王府設鞫得情。快正王法。上曰。不允。秉纘等曰。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰。國有法乎。請減死罪人弼海亟寢酌處之命。仍令王府設鞫得情。快正王法。上曰。不允。秉纘等曰。放逐鄕里罪人尹得毅。本以愚騃之性。濟以濫滑之習。不學無恥。惟利是趨以養厚之死友。爲光綏之食客。日夜綢繆。所營者何事。風雨造請。所議者何謀。行跡之陰祕。與李鎭常輩。實無異同。尙今漏網。物論駭惋。請放逐鄕里罪人尹得毅。施以屛裔之典。上曰。不允。秉纘等曰。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳桓溫之郄超。今古一轍。而善地薄竄。邦刑不加。況今麟謙雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟令王府竝加嚴鞫。期於得情。依律處斷。上曰。不允。秉纘等曰。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙以同惡相濟之凶種。偃處近郊。官爵不收。輿情憂憤。去而益深。請恒善支屬亟命散配。日謙兄弟竝投絶島。以嚴隄防。上曰。不允。秉纘等曰。禁庭拔劍。論其心跡。俱極無嚴。事當登時正刑。而雖以欽恤之聖德。至命三覆。而終貸一律。有壞三尺。無以懲萬世凶頑之類。殺人者死。王法至嚴。諉以狂易輒逭當刑。則豪勢奸猾。死中求生。孰不效佯狂而倖免乎。僞印已是一律。而曆日所以欽天象而敬人時。先時後時。殺之無赦。尤非財貨官階盜踏之比。大禹下車泣辜。而未聞肆赦之文。聖人生道殺人。人不怨殺。徒以不忍人之心。曲赦難赦之罪。卽後世姑息之政。非王者公正之道。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。上曰。不允。秉纘等曰。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府設鞫嚴問。快施當律。上曰。不允。秉纘等曰。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是簡恒切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。上曰。不允。秉纘等曰。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。秉纘等曰。吳濬根本以凶猾之人。粗挾文墨之技。托跡閔家。結爲心腹。弘燮父子決科之文。皆出此人之手。而前後濫職。實藉其汲引之力。大小事爲。無不爛漫參涉。則渠以凶賊狎客。罪犯如此。不可以削版而止。請吳濬根亟施屛裔之典。上曰。不允。秉纘等曰。昌鼎旣是逆淵之至親。自同平人。偃息城闉。已極放恣。而與量海後翼。爛漫往來。綢繆謀議。前後情跡。綻露無餘。則不可以量海端緖之自渠現露。有所參酌。請河東府減死定配罪人昌鼎。依律處斷。上曰。不允。秉纘等曰。範聖以逆淵之至親。黨附極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。上曰。不允。秉纘等曰。物故罪人德泰。以逆來之養子。締結志恒。而逆來恒賊之綢繆陰謀。渠皆同參。往復祕札。渠亦傳致。窮凶情節。渠自吐實無餘。而以其徑斃。王章未伸。輿憤莫洩。請物故罪人德泰支屬之應坐者。一竝詳査。絶島散配。上曰。不允。秉纘等曰。志遜以恒賊之庶從。爲恒賊之卒徒。宿食於恒家。隨從於恒謫。陰謀祕計。狼藉同參。恒賊徑斃之後。獄情肯䋜。惟係志遜。則不可以其供辭之似實。遽施寬典。請㓒原縣定配罪人志遜。更令王府設鞫嚴問。期於得情。上曰。不允。秉纘等曰。散配罪人孫景完李德杓鄭德涵趙命禧金德麟。惑是志恒之妾父。或是志恒之親傔狎客。旣參凶謀。又傳凶書。陰凶情跡。狼藉昭著。酌處之命。雖出於好生之聖德。而揆以王章。失之太輕。請散配罪人孫景完李德杓鄭德涵趙命禧金德麟。竝令王府更加嚴鞫。依律處斷。上曰。不允。秉纘等曰。臣伏聞日前觀武才殿座時。以標下軍加定排立於臺下事。有所下敎於訓御兩營。而終不擧行。致勤嚴敎。雖未詳委折之如何。而臣不勝其駭惑也。雖在無虞之時。莫重殿座。固當整肅軍威。捍衛寶座。而矧自昨秋凶變以後。禁扃之憂危。何時可弛。陛衛之齊嚴。何處可忽。而又況宿衛攔後之創置。蓋欲其防患不虞。修備益嚴。則其在將臣之道。尤當隨處慮患。猶恐或疎之不假。而不但初不能先事稟請。成命已下之後。亦不卽擧行。稽忽甚矣。不職極矣。請訓鍊大將具善復。御營大將李國賢。竝施罷職之典。上曰。事雖甚駭。遞亦無實。不允。秉纘曰。臣言議巽軟。不合臺地。而初登筵席。以目下事。有所仰請矣。未蒙允可之敎。臣何可晏然於臺次乎。請命遞斥臣職。上曰。所辭太過。勿辭。亦勿退待。上曰。臺啓中罪名之輕者。不必一向爭執。輕重竝混。亦非嚴懲討之意。宜酌量其負犯。可停者停之。可也。𡊠曰。此非臣一人所可輕議者。臣等當相議。從公論爲之矣。上曰。向來後翼停啓之臺諫。不可無罪。朝廷之上。宜有嚴斥之論矣。然若以今日有此下敎之故而發啓。則亦涉非矣。其時停啓臺諫。誰也。民始曰。金致九矣。上曰。下直守令邊將入侍。賤臣承命而出。與忠州營將鄭格。尙州營將邊聖和。端川府使金相勳。富平府使孫相龍。居昌府使許炅。金海府使李喆運。永宗僉使李仁秀。昆陽郡守李尙履。三嘉縣監申暿。長連縣監金省身。偕入進伏。上曰。以次進前。格進伏。上下詢職姓名履歷。格仰對訖。上曰。營將所任甚重。下去後何以擧職。格曰。營將所任。牛酒松三禁也。當恪勤奉職矣。上曰。三禁則守令亦皆有之。奚獨爲營將之責乎。至於治盜。則將何以爲之乎。格曰。當各別治之矣。上曰。治賊之道太弛。則有難禁竊發之慮。太嚴則有或犯濫殺之弊矣。格曰。當治其太甚者矣。上曰。營將所任。只此而已乎。格曰。營將。摠管軍兵矣。上曰。汝可謂不識何狀。而以履歷奏對時所對觀之。宜有處分。而姑爲寬恕。赴任後各別小心。聲績登聞。然後可免罪科矣。聖和進伏。上下詢職姓名履歷。聖和仰對訖。上曰。當此災年。竊發之患。最可關念。治盜之任甚重。另加惕念。可也。聖和曰。聖敎之下。敢不盡心奉職乎。相勳進伏。上下詢職姓名。相勳仰對訖。上曰。端川今年穡事。何如。相勳曰。春則有旱災。七月有風災。甲山接界之地稍勝矣。相龍進伏。上下詢職姓名。相龍仰對訖。上曰。汝纔於畿邑居下考。今番則須竭力做去。不復居下。可也。尙喆曰。此人勤幹可用者。今番滌用。出於特恩。渠必感激。盡心奉公矣。炅進伏。上下詢職姓名履歷。炅仰對訖。上曰。災年民事。誠多可悶。汝須下去。善爲之也。炅曰。敢不奉承聖敎。盡心職事乎。喆運進伏。上下詢職姓名履歷。喆運仰對訖。上曰。汝則履歷多矣。下去後凡於恤民之政。各別惕念。可也。喆運曰。當盡心奉承矣。仁秀進伏。上下詢職姓名履歷。仁秀仰對訖。上曰。本鎭爲京畿之要津。軍政各別修擧。可也。仁秀曰。聖敎之下。敢不竭力奉職乎。尙履進伏。上下詢職姓名。尙履仰對訖。上曰。昆陽今年穡事。何如。尙履曰。不至慘凶。無設賑之慮矣。上曰。然則幸矣。暿進伏。上下詢職姓名履歷。暿仰對訖。上曰。所經之邑。皆是殘薄。而觀其爲人。必善治民矣。尙喆曰。然矣。省身進伏。上下詢職姓名。省身仰對訖。上曰。長連穡事。何如。省身曰。僅爲免凶矣。上曰。汝在縣何以治民。省身曰。小臣二月始到任。分給還穀。爲民勸農矣。上曰。穡事不登。可謂無勸農之效矣。上曰。日勢已晩。下直守令宣諭。自政院爲之。可也。上曰。承文院移入講書院。出榻敎命退。諸臣以次退出。